b'\n_START_ARTICLE_\nKPGT\n_START_PARAGRAPH_\nKPGT (akronim od Kazali\xc5\xa1te, Pozori\xc5\xa1te, Gledali\xc5\xa1te, Teatar) je ime nekada\xc5\xa1nje vanistitucionalne kazali\xc5\xa1ne dru\xc5\xbeine sa sjedi\xc5\xa1tem u Zagrebu, koja je djelovala po cijeloj Jugoslaviji.\n_START_SECTION_\nPovijest kazali\xc5\xa1ne dru\xc5\xbeine KPGT\n_START_PARAGRAPH_\nKPGT je u jesen 1977., pod pokroviteljstvom CKD-a iz Zagreba, osnovala grupa tada\xc5\xa1njih prominentnih kazali\xc5\xa1nih umjetnika; Ljubi\xc5\xa1a Risti\xc4\x87, redatelj iz Beograda, Nada Kokotovi\xc4\x87, koreograf i redatelj iz Zagreba, Rade \xc5\xa0erbed\xc5\xbeija, glumac iz Zagreba i Du\xc5\xa1an Jovanovi\xc4\x87, dramski pisac i redatelj iz Ljubljane._NEWLINE_Prva predstava kojom se KPGT predstavio publici, bila je Oslobo\xc4\x91enje Skoplja Du\xc5\xa1ana Jovanovi\xc4\x87a u re\xc5\xbeiji Ljubi\xc5\xa1a Risti\xc4\x87a, sa Radom \xc5\xa0erbed\xc5\xbeijom i Inge Appelt u glavnim ulogama. Premijerno je izvedena na Gornjem Gradu u Zagrebu, u lipnju 1978. Zadnji put je igrana u Lenjingradu, u lipnju 1991. Predstava je izvedena 800 puta, od \xc4\x8dega 36 puta na turneji u Australiji, 78 puta na turneji po Americi i preko 30 puta u raznim gradovima Europe i Meksika. Ta predstava bila je s jedne strane do\xc4\x8dekana kao veliki kazali\xc5\xa1ni novum i pozitivni eksperiment (glazba sastava Leb i sol, glumci natur\xc5\xa1\xc4\x87ici- zagreba\xc4\x8dki odvjetnik Vladimir Rub\xc4\x8di\xc4\x87), no neki su imali i velike ograde od toga, zbog njezinog prekomjernog bratstva i jedinstva (malo srpski, malo hrvatski, malo makedonski, malo slovenski, malo albanski,). U svakom slu\xc4\x8daju predstava je podigla dosta pra\xc5\xa1ine, i pokupala brojne nagrade (pet nagrada na Sterjinom pozori\xc5\xa1tu, OBBIE New York)._NEWLINE_KPGT je potom podigao i dosta pra\xc5\xa1ine sa svojom drugom predstavom Karamazovi, Du\xc5\xa1ana Jovanovi\xc4\x87a - u kojoj se kao tema pojavio logor za informbirovce Goli otok. Vremenom kako se bli\xc5\xbeio raspad Jugoslavije, interes za KPGT projekt je opadao, a i sami osniva\xc4\x8di tog kazali\xc5\xa1ta po\xc4\x8deli su se razilaziti. Nada Kokotovi\xc4\x87 je po\xc4\x8detkom 1991. emigrirala u Njema\xc4\x8dku, Rade \xc5\xa0erbed\xc5\xbeija ne\xc5\xa1to kasnije u Englesku, Ljubi\xc5\xa1a Risti\xc4\x87 bacio se u politi\xc4\x8dke vode i bio desna ruka Mirjane Markovi\xc4\x87 Milo\xc5\xa1evi\xc4\x87 u srpskoj stranci Jul. U svakom slu\xc4\x8daju 1990-ih se KPGT CKD-a Zagreb raspao._NEWLINE_Projekt KPGT je nastavljen 1990-ih-, u krnjem obliku u Subotici, na kraju je zavr\xc5\xa1io u Beogradu, ali i tu se postupno gasio,- danas je to vi\xc5\xa1e disko klub nego kazali\xc5\xa1te.'